Hyundai Ioniq 6 afsløres i næste uge

Hyundai er ved at være klar til at præsentere efterfølgeren til den svært populære Ioniq 5. Det kommer, ifølge AutoCar til at ske allerede i næste uge. Hyundai har allerede flekset lidt med marketingsmusklerne og frigivet en teaservideo med Ioniq 6, som den kommer til at hedde.

Hyundai Ioniq 6 baseres på den smækre Prophecy-konceptbil og forventes at blive en aerodynamisk sag. Underbygget af både teaservideoen og de skitser, der også er frigivet. 6’eren bliver dog højere end Prophecy, lover designeren.

Bilen er tænkt som en direkte rival til Tesla Model 3 og Polestar 2. Det er ikke meget vi ved om dens tekniske bestykning, men batteriet skulle være på 77,4 kWh – altså samme kapacitet som i Ioniq 5 Long Range-udgaven. Ligesom denne er Ioniq 6 naturligvis bygget på E-GMP platformen.

Dermed kan vi også forvente, at Ioniq 6 vil få 800-volt batteriteknologi og hurtig opladning.

Selv om produktionsmodellen vises frem inden 1. juli, som det er lovet, betyder det naturligvis ikke, at den snart vil kunne ses på vejene. Det var oprindeligt planen, at den skulle have været ude i år, men chip- og komponentmangel har med stor sandsynlighed skubbet den deadline. Et mere realistisk gæt er engang næste forår.

Ud over Ioniq 6 har Hyundai allerede vist prototypen på deres næste model, nemlig Ioniq 7, der bliver en større SUV-model, der forventes at være klar til bestilling i 2024.

Der er flere billeder af det imponerende Prophecy-koncept på Hyundais danske hjemmeside.

Hyundai Ioniq 6 afsløres i næste uge